श्रुति प्रकाशन (Shruti Publication) मैथिलीक पहिल एहन प्रकाशक अछि जे कि बिना पाइ लेने पोथी प्रकाशित करै छै आ ओइ के बाबजूद कापीराइट लेखके लग रहैत छनि।
 1) लेखक अपन पोथी अपने पाइसँ छपबै छथि आ प्रकाशकमे अपने कोनो नाम दऽ दै छथि। कापीराइट लेखकक हिसाबसँ होइ छै।
 2) लेखक अपन पोथी अपन पाइसँ छपबै छथि, प्रकाशक दोसर होइ छै। कापीराइट लेखकक हिसाबसँ होइ छै।
 3) लेखककेँ पोथी बदला किछु टका दऽ देल जाइत छनि मुदा कापीराइट प्रकाशकक रहै छै।
 एहि तीनू तरहँक प्रकाशन तरीकामे मुँहगरहा सभ आगू रहैए। जिनकर जते पैरवी, पाइ, संबंध तिनकर पोथी खूब बजारमे भेटत। मुदा जकरा लग ने पाइ छै आ ने पैरवी तकर पोथी कोना छपतै आ एही विचारक संग शुरू भेल श्रुति प्रकाशन जे बिना पाइ लेने पोथी छापै छै आ कापीराइट लेखक लग रहै छै।
 गैर-ब्राम्हण, गैर कायस्थ लेखकक पोथी प्रकाशित करब श्रुति प्रकाशनक मुख्य उदेश्य अछि। एकर संग प्रतिभाशाली मुदा गरीब ब्राम्हण-कायस्थ लेखकक पोथीक प्रकाशन सेहो एकर उद्येश्य अछि।
 गैर-ब्राम्हण, गैर कायस्थ लेखकक लेल "पहिल" बला सिद्धांतपर चयन कएल जाइत छै मने जिनकर पांडुलिपि पहिने आएल छै तिनकर पहिने छपतै। ब्राम्हण-कायस्थ लेखकक पांडुलिपि एलापर पहिने फंड देखल जाइत छै। जँ गैर-ब्राम्हण, गैर कायस्थ लेखकक पोथी प्रकाशनक बाद फंड उपल्बध छै आ ब्राम्हण-कायस्थ लेखक प्रतिभाशाली छै तँ हुनकर पोथीक चयनित कऽ लेल जाइत छै।
 श्रुति प्रकाशनसँ पहिल पोथी 2008मे प्रकाशित भेल जे कि डॉ. उदय नारायण सिंह नचिकेता रचित नाटक "नो इन्ट्रीः मा प्रविश" छल। 